PROTOKOL 5 vedrørende statutten for EFTA-Domstolen

Artikel 1

Den i medfør af artikel 27 i denne aftale oprettede Domstol træder sammen og udøver sin virksomhed i overensstemmelse med bestemmelserne i aftalen og i denne statut.

AFSNIT I DOMMERNE

Artikel 2

Enhver dommer skal, inden han påbegynder sin embedsvirksomhed, i et offentligt retsmøde aflægge ed på at ville udføre sit hverv med fuldstændig upartiskhed og samvittighedsfuldhed og bevare tavshed om Domstolens rådslagninger og afstemninger.

Artikel 3

Umiddelbart efter edsaflæggelsen udpeger Domstolen ved lodtrækning de dommere, hvis embeder i henhold til aftalens artikel 30 skal nybesættes efter de første tre år.

Artikel 4

Dommerne må ikke varetage noget politisk eller administrativt hverv.

De må ikke udøve nogen - lønnet eller ulønnet - erhvervsmæssig virksomhed, medmindre EFTA-staternes regeringer efter fælles overenskomst giver tilladelse hertil.

Ved deres tiltræden afgiver de en højtidelig forsikring, hvorefter de under deres embedsvirksomhed og efter dennes ophør vil overholde de forpligtelser, der følger med deres hverv, i særdeleshed pligten til, efter at deres embedsvirksomhed er opført, at udvise hæderlighed og tilbageholdenhed med hensyn til overtagelse af visse hverv eller opnåelse af visse fordele.

I tvivlstilfælde træffer Domstolen afgørelse.

Artikel 5

Bortset fra ordinære nybesættelser samt dødsfald ophører en dommers embedsvirksomhed ved fratræden.

Ved en dommers fratræden indgives afskedsansøgningen til Domstolens præsident, der videresender den til EFTA-staternes regeringer. Ved sidstnævnte meddelelse bliver embedet ledigt.

Bortset fra tilfælde, hvor artikel 6 finder anvendelse, fungerer enhver dommer i embedet, indtil hans efterfølger er tiltrådt.

Artikel 6

En dommer kan hverken afskediges eller frakendes retten til pension eller til andre fordele, der træder i stedet herfor, medmindre han efter Domstolens plenums enstemmige opfattelse ikke længere opfylder de nødvendige forudsætninger eller efterkommer de forpligtelser, der følger med embedet. Den pågældende dommer medvirker ikke ved sådanne afgørelser.

Justitssekretæren underretter EFTA-staternes regeringer om Domstolens afgørelse.

Artikel 7

Ophører en dommer med at udøve sit hverv inden embedsperiodens udløb, udnævnes en efterfølger for resten af perioden.

AFSNIT II ORGANISATION

Artikel 8

Domstolens afgørelser træffes af et flertal af de dommere, der er til stede under rådslagningen og afstemningen, og i overensstemmelse med bestemmelserne i procesreglementet.

Artikel 9

Domstolen udpeger en justitssekretær og fastlægger reglerne for dennes arbejde.

Artikel 10

Justitssekretæren aflægger for Domstolen ed på at ville udøve sin virksomhed med fuldstændig upartiskhed og samvittighedsfuldhed og på at bevare tavshed om Domstolens rådslagninger og afstemninger.

Artikel 11

Domstolen udfærdiger bestemmelser om afløsning af justitssekretæren for tilfælde, hvor denne får forfald.

Artikel 12

Til Domstolen knyttes tjenestemænd og andre ansatte, for at den skal kunne udøve sin virksomhed. De er undergivet justitssekretæren under præsidentens tilsyn.

Artikel 13

Dommerne og justitssekretæren er forpligtet til at have bopæl ved Domstolens sæde.

Artikel 14

Domstolen udøver sin virksomhed vedvarende. Retsferiernes længde fastsættes af Domstolen under hensyn til tjenestens krav.

Artikel 15

Dommerne kan ikke deltage i afgørelsen af nogen sag, hvori de tidligere har optrådt som befuldmægtiget, rådgiver eller advokat for en af parterne, eller hvorom de har måttet udtale sig som medlem af en ret eller en undersøgelseskommission eller i anden egenskab.

Mener en dommer, at han af særlige grunde ikke kan deltage i afgørelsen eller i undersøgelsen af en bestemt sag, underretter han præsidenten herom. Finder præsidenten, at en dommer af særlige grunde i en bestemt sag ikke bør beklæde retten eller fremkomme med forslag til afgørelser, gør han den pågældende bekendt hermed.

Opstår der vanskeligheder angående anvendelsen af denne artikel, træffer Domstolen afgørelse.

En part kan ikke begære sammensætningen af Domstolen ændret under påberåbelse det være sig af en dommers nationalitet eller af, at der ikke til Domstolen er knyttet nogen dommer af partens nationalitet.

Artikel 16

Regler om Domstolens sprog fastlægges i Domstolens procesreglement.

AFSNIT III RETTERGANGSMÅDEN

Artikel 17

EFTA-staterne, EFTA-Tilsynsmyndigheden, Fællesskabet og Europa-Kommissionen repræsenteres for Domstolen af en befuldmægtiget, der udpeges for hver enkelt sag; den befuldmægtigede kan bistås af en rådgiver eller af en advokat, der har beskikkelse i en af de stater, der er part i EØS-aftalen.

Andre parter skal repræsenteres af en advokat, der har beskikkelse i en af de stater, der er part i EØS-aftalen.

De befuldmægtigede, rådgivere og advokater, der møder for Domstolen, nyder på vilkår, der fastsættes i Domstolens procesreglement, de rettigheder og garantier, der er nødvendige for, at de kan udøve deres hverv uafhængigt.

Domstolen skal i henhold til procesreglementets bestemmelser over for de rådgivere og advokater, der møder for den, have de beføjelser, der normalt tilkommer domstole.

Artikel 18

Retsforhandlingerne for Domstolen består af to dele: en skriftlig og en mundtlig.

Den skriftlige forhandling omfatter overgivelsen til parterne af stævninger, indlæg, svarskrifter og erklæringer tillige med eventuelle replikker og duplikker samt af alle påberåbte bilag og aktstykker eller af bekræftede genparter deraf.

Overgivelsen varetages af justitssekretæren i den rækkefølge og inden for de frister, der er fastsat i Domstolens procesreglement.

Den mundtlige forhandling omfatter oplæsningen af den rapport, der forelægges af den refererende dommer, Domstolens påhør af de befuldmægtigede, rådgiverne og advokaterne samt, i påkommende tilfælde, afhøringen af vidner og sagkyndige.

Artikel 19

Sag anlægges ved Domstolen ved indlevering af stævning til justitssekretæren. Stævningen skal angive sagsøgerens navn og bopæl, underskriverens stilling, den part, mod hvem stævningen udtages, søgsmålets genstand, påstandene og en kort fremstilling af søgsmålsgrundene.

Stævningen ledsages i påkommende tilfælde af det aktstykke, der begæres kendt ugyldigt, eller af eventuelle andre relevante dokumenter. Er disse dokumenter ikke vedlagt stævningen, opfordrer justitssekretæren vedkommende part til at fremskaffe dem inden en passende frist; søgsmålet kan ikke afvises, fordi forholdet først bringes i orden efter klagefristens udløb.

Artikel 20

Justitssekretæren giver straks EFTA-staternes regeringer, EFTA-Tilsynsmyndigheden, Fællesskabet og Europa-Kommissionen meddelelse om verserende sager. EFTA-staterne, EFTA-Tilsynsmyndigheden, Fællesskabet og Europa-Kommissionen kan inden to måneder fra denne meddelelse indgive indlæg eller andre skriftlige udtalelser til Domstolen.

Artikel 21

Domstolen kan forlange, at parterne fremlægger ethvert dokument og meddeler enhver oplysning, som den finder ønskelig. I tilfælde af vægring tager Domstolen dette formelt ad notam.

Domstolen kan ligeledes afkræve de EFTA-stater, der ikke er parter i retssagen, enhver oplysning, som den finder nødvendig for sagens behandling.

Artikel 22

Domstolen kan til enhver tid efter eget valg give enkeltpersoner, grupper, myndigheder, kommissioner eller organer i opdrag at foretage en sagkyndig undersøgelse.

Artikel 23

Der kan afhøres vidner i overensstemmelse med bestemmelserne i Domstolens procesreglement.

Artikel 24

Vidner og sagkyndige kan afhøres under ed i henhold til Domstolens procesreglement, eller på den måde, der er fastsat i vidnets eller den sagkyndiges nationale lovgivning.

Artikel 25

Domstolen kan beslutte, at et vidne eller en sagkyndig skal afhøres for den ret, i hvis område vidnet eller den sagkyndige har bopæl.

Denne beslutning tilstilles i overensstemmelse med bestemmelserne i Domstolens procesreglement vedkommende ret til udførelse. De dokumenter, der udfærdiges i forbindelse med udførelsen af denne retsanmodning, skal i henhold til samme bestemmelser sendes tilbage til Domstolen.

Domstolen påtager sig de hermed forbundne udgifter, men kan i påkommende tilfælde pålægge sagens parter disse omkostninger.

Artikel 26

EFTA-staterne skal anse udeblevne vidner eller vidners eller sagkyndiges edsbrud som den tilsvarende lovovertrædelse begået for en national ret i et civilt søgsmål. Efter Domstolens anmeldelse indleder vedkommende EFTA-stat retsforfølgning mod gerningsmanden ved den kompetente nationale ret.

Artikel 27

Retsmøderne er offentlige, medmindre Domstolen af egen drift eller på begæring af parterne, af vægtige grunde træffer anden bestemmelse.

Artikel 28

Under retsforhandlingerne kan Domstolen afhøre de sagkyndige, vidnerne samt parterne selv. De sidstnævnte kan dog kun forhandle mundtligt gennem deres rettergangsfuldmægtige.

Artikel 29

Om hvert retsmøde føres en retsbog, der underskrives af præsidenten og justitssekretæren.

Artikel 30

Retslisten fastlægges af præsidenten.

Artikel 31

Domstolens rådslagninger og afstemninger er og forbliver hemmelige.

Artikel 32

Dommene skal begrundes. De skal angive navnene på de dommere, der har medvirket ved afgørelsen.

Artikel 33

Dommene underskrives af præsidenten og justitssekretæren. De afsiges i et offentligt retsmøde.

Artikel 34

Domstolen træffer afgørelse om sagsomkostningerne.

Artikel 35

Under anvendelse af en summarisk fremgangsmåde, der fastlægges i procesreglementet, og som i fornødent omfang kan afvige fra visse af bestemmelserne i denne aftale, kan Domstolens præsident, på begæring træffe afgørelse enten om udsættelse som nævnt i artikel 40 i denne aftale, eller om anvendelse af foreløbige forholdsregler som nævnt i artikel 41 i denne aftale, eller om udsættelse af tvangsfuldbyrdelse i overensstemmelse med artikel 110, stk. 4 i EØS-aftalen.

I tilfælde af præsidentens forfald træder en anden dommer i hans sted i overensstemmelse med bestemmelserne i procesreglementet.

Afgørelser, der træffes af præsidenten eller af dennes stedfortræder, er kun foreløbige og foregriber på ingen måde Domstolens afgørelse i hovedsagen.

Artikel 36

De enkelte EFTA-stater, EFTA-Tilsynsmyndigheden, Fællesskabet og Europa-Kommissionen kan indtræde i retstvister, der er indbragt for Domstolen.

Samme ret tilkommer alle andre personer, der godtgør at have en berettiget interesse i afgørelsen af en for Domstolen indbragt retstvist med undtagelse af retstvister mellem EFTA-stater eller mellem EFTA-stater på den ene side og EFTA-Tilsynsmyndigheden på den anden side.

Påstande, der fremsættes i en begæring om intervention, kan kun gå ud på at understøtte en af parternes påstande.

Artikel 37

Undlader den, der behørigt er indstævnet, at indgive svarskrift, afsiges der en udeblivelsesdom imod ham. Inden en måned efter forkyndelsen af dom i sagen kan der fremsendes indsigelse imod den. Medmindre Domstolen træffer anden bestemmelse, har en sådan fremsendelse af indsigelse ikke opsættende virkning på fuldbyrdelsen af udeblivelsesdommen.

Artikel 38

EFTA-staterne og alle andre fysiske eller juridiske personer kan i tilfælde og på vilkår, der fastsættes i procesreglementet, rejse tredjemandsindsigelse mod dommen i en sag, i hvilken de ikke er blevet tilvarslet, hvis dommen gør indgreb i deres rettigheder.

Artikel 39

Opstår der vanskeligheder vedrørende betydningen og rækkevidden af en dom, tilkommer det Domstolen at fortolke denne på begæring af en part, der godtgør at have en berettiget interesse heri, eller af EFTA-Tilsynsmyndigheden.

Artikel 40

En pådømt sag kan kun begæres genoptaget af Domstolen, hvis der fremkommer en faktisk omstændighed af afgørende betydning, der inden dommens afsigelse var ukendt for Domstolen og for den part, der begærer sagen genoptaget.

Genoptagelsessagen indledes med en kendelse, hvorved Domstolen udtrykkeligt fastslår tilstedeværelsen af en ny faktisk omstændighed, anerkender, at denne har de egenskaber, der kan begrunde en genoptagelse af sagen, og erklærer, at begæringen derfor kan imødekommes.

Begæring om genoptagelse kan ikke fremsættes senere end ti år efter dommens afsigelse.

Artikel 41

Særlige frister, der tager hensyn til afstandene, fastsættes i Domstolens procesreglement.

Overskridelse af fristerne bevirker intet retstab, når den pågældende part godtgør, at der foreligger omstændigheder, som ikke kunne forudses, eller force majeure.

Artikel 42

Krav mod EFTA-Tilsynsmyndigheden, der støttes på ansvar uden for kontraktforhold, forældes fem år efter, at den omstændighed, der ligger til grund for kravet, er indtrådt. Forældelsen afbrydes enten ved indgivelse af stævning til Domstolen, eller ved at den skadelidte forud gør sit krav gældende over for EFTA-Tilsynsmyndigheden. I sidstnævnte tilfælde skal sag anlægges inden to måneder efter offentliggørelse af forholdsreglen, eller efter at der er sendt meddelelse herom til sagsøger eller, i mangel heraf, fra den dag, hvor det kom denne til kundskab.

AFSNIT IV ALMINDELIGE BESTEMMELSER

Artikel 43

Domstolens procesreglement skal foruden de i denne statut indeholdte bestemmelser indeholde alle øvrige forskrifter, der er nødvendige for dens anvendelse og om fornødent dens udfyldning.

Artikel 44

EFTA-staternes regeringer kan på begæring eller efter udtalelse fra Domstolen efter fælles overenskomst ændre denne statut.